google/wiki40b huggingface dataset:
Braiens Molko

Biogrāfija

Molko ir dzimis amerikāņu baņķiera un skotietes ģimenē. Pateicoties tēva darbam, Braienam bieži nācās mainīt dzīvesvietu: viņš ir dzīvojis gan Skotijā, gan Beļģijā, gan arī Liberijā, Libānā un Luksemburgā. Skolas gados Braiens piedalījās teātra pulciņā, lai sevi varētu izpaust uz skatuves. Vecākiem viņa aizraušanās nepatika. Tēvs vēlējās, lai dēls iet viņa pēdās, un kļūst par baņķieri, bet māte centās viņu pievērst kristietībai un izaudzināt par mācītāju. Braiens tam pretojās. 11 gadu vecumā viņš sāka lietot kosmētiku, bet vēlāk saprata, ka ir biseksuāls.
17 gadu vecumā Braiens devās uz Lielbritāniju, kur iestājās Goldsmitas koledžā un studēja dramaturģiju. Koledžas gados viņš bieži uzstājās dažādos Londonas klubos. Uz vienu no šādiem koncertiem viņš uzaicināja savu bijušo skolasbiedru Stēfanu Olsdālu, kuru nejauši bija saticis metro stacijā. Tas arī tiek uzskatīts par "Placebo" pirmsākumu.
Pirmajos "Placebo" pastāvēšanas gados Braiens nereti šokēja sabiedrību ar saviem izlēcieniem. Daudzi cilvēki, izskata un balss dēļ, mēdza domāt, ka viņš ir sieviete. Pats Braiens atzīst, ka agrāk darījis visu, lai pievērstu sev uzmanību un tiktu uztverts nopietni. Braiens bieži atradās arī dažādu apreibinošu vielu iespaidā, bet sasniedzot 30 gadu vecumu mūziķa dzīvesveids nedaudz mainījās. Viņš uzskata, ka būt dīvainam ir lieliski.
Braiens vairākus gadus dzīvoja Londonā kopā ar fotogrāfi Helēnu Bergu, bet vairs ar viņu nav kopā. 2005. gadā Molko kļuva par tēvu savam pirmajam dēlam Koudijam.
Engures pagasts

Daba

Engures pagasts stiepjas šaurā joslā gar Rīgas jūras līča piekrasti no Klapkalnciema dienvidos līdz Mērsragam ziemeļos. Krasta līnijas garums ir apmēram 44 km, platākajā vietā pagasta teritorija iestiepjas iekšzemē ap 10 km — pie Rideļiem, šaurākajā vietā — ap 1 km pie Apšuciema.

Ezeri

Pagasta ziemeļu daļā atrodas Engures ezers, ap to izveidots Engures ezera dabas parks.

Vēsture

Vēsturiski Engures pagastā atradās Engures muiža (Gut Angern).
Engure pirmoreiz minēta 1245. gadā Vācu ordeņa mestra vietnieka Eberharda un Kurzemes bīskapijas bīskapa Henriha vienošanās aktā par zemju sadalīšanu (pēc citiem avotiem 1567. gadā). 1935. gadā pagasta platība bija 108,8 km². 1945. gadā pagasta teritorijā izveidoja Engures, Bērzciema un Plieņu ciema padomes. 1951. gadā Engures ciemam pievienoja Bērzciema ciemu, 1954. gadā Slocenes ciemu, kurā iepriekš 1951. gadā bija iekļauts Plieņu ciems. 1990. gadā ciemu pārdēvēja par pagastu. 2009. gadā apvienojies Engures novadā, kura centrs atrodas Smārdē.

Apdzīvotās vietas

Engure (pagasta centrs), Bērzciems, Plieņciems, Apšuciems, Klapkalnciems, Abragciems, Ķesterciems un Ezermuiža.
Alma Media

Biznesa operācijas

Alma Media bizness sadalīts četros segmentos: Laikraksti, Kauppalehti grupa, Ciparu patērētāju pakalpojumi un Citas operācijas. Uzņēmums izdod valsts mēroga laikrakstus (Iltalehti un Kauppalehti), 5 reģionālās avīzes un 27 vietējos laikrakstus. Kauppalehti grupa specializējusies uz biznesa un finanšu informācijas produktiem, kā arī piedāvā mārketinga risinājumus.

Vēsture

1997. gadā Somijas lielākais laikrakstu izdevējs Aamulehti-yhtymä Oy un televīzijas un radio operators MTV Oy nolēma apvienoties. Jaunais uzņēmums ar nosaukumu Alma Media Oyj dibināts 1998. gada 1. aprīlī. Jau aprīļa sākumā tā akcijas sāka kotēt Helsinku biržā. 1998. gadā Alma Media iegādājās ziņu aģentūru Baltic News Service, kura darbojās Baltijas valstīs; tā tika iekļauta Kauppalehti grupā.
2005. gadā Almanova Oyj un Zviedrijas Bonnier & Bonnier AB un Proventus Industrier AB vienojās apvienot Alma Media ar Almanova. Vecais uzņēmums Alma Media tika likvidēts, bet Almanova pārdēvēts par Alma Media Oyj. Televīzijas un radio bizness pārdots Nordic Broadcasting Oy, kurš 2006. gadā nonāca Zviedrijas TV4 AB kontrolē.
2012. gadā Alma Media iegādājās interneta personāla atlases uzņēmumu Baltijas valstīs CV-Online.
2014. gada 3. martā Alma Media pārdeva ziņu aģentūru Baltic News Service Igaunijas uzņēmumam Uudisvoog OÜ. 2014. gada novembrī Alma Media Baltijas valstīs strādājošo nekustamā īpašuma portālu City24 pārdeva uzņēmumam 24m2, kas piederēja Igaunijas riska kapitāla kompānijai Koha Capital.
Pilsonis Keins

Inovācijas

Pilsonī Keinā izmantoti vairāki ekperimentāli un neierasti filmēšanas un montāžas paņēmieni. Viens no ievērojamākajiem jauninājumiem bija dziļā fokusa lietojums — visas kadra daļas ir asas. Tas tika panākts, eksperimentējot ar lēcām un gaismām, piemēram, tuvplānu filmēšanai lietoja telefoto lēcas. Ja nebija iespējams šādu efektu panākt, attiecīgās ainas kadrus paspilgtināja ar optiskā printera palīdzību. Citviet savukārt šis efekts tika panākts, vispirms filmējot priekšplānu uz tumša fona, tad attina filmu, izgaismoja fonu un uz tās pašas filmas filmēja fonā notiekošo.
Vēl viena neierasta metode bija zemu filmēšanas leņķu izmantojums, tā, ka redzami telpas griesti, kas tolaik bija sevišķi neierasti, jo tolaik filmēja galvenokārt studijā, dekorācijās, kurām nebija griestu, tāpēc, filmējot Pilsoni Keinu, dekorācijas ainās, kurās redzami griesti, tika pārsegtas ar audumu.
Jauninājums šajā filmā ir arī laika ritējuma atainojums, samontējot vairākus īsus, nedaudz atšķirīgus filmas fragmentus vienā ainā — tā Keina pirmā laulība tiek attēlota dažās minūtēs, izvairoties no papildu skaidrojuma nepieciešamības, ainā, kurā Keins ar sievu ietur brokastis, aktieriem katrā fragmentā mainot tērpus un grimu, kā arī ar varoņu dialogu demonstrējot izmaiņas viņu attieksmē vienam pret otru. Tāpat tika izmantotas jaunas metodes, lai filmētu masu skatus un lielus interjerus, piemēram, tika filmēts maketā.
Velss izmantoja savu pieredzi radio, lai radītu daudzslāņainus skaņas efektus, kas dažās ainās rada īpašu noskaņu, piemēram, ar atbalss palīdzību tiek radīts iespaids par dažu telpu monumentalitāti un lielo platību. Tāpat arī skaņa tika izmantota, lai samontētu dažādas filmas daļas vienotā stāstījumā — piemēram, parādīts, kā bērnībā Keinam viņa aizbildnis novēl "Priecīgus Ziemassvētkus...", bet teikumu pabeidz ar "...un laimīgu Jauno gadu!", jau Keinam pieaugušam esot. Tika izmantota arī tolaik kino ne pārāk īpaši plaši pielietota metode, kad īsi runas fragmenti tiek samontēti ātrā secībā, radot iespaidu, ka kaut kas tiek visur apspriests. Velss arī uzskatīja par dabiskāku divu dialogu pārklāšanos, pretēji ierastajam dialogam, kad aktieris sāk runāt savu tekstu tikai tad, kad otrs aktieris ir pateicis savējo. Tāpat jaunums bija nākamās ainas audio pārejas sākšana pirms vizuālās pārejas.
Tu tikai neuztraucies

Sižets

Kāds šoferis 45 gadu vecumā zaudē darbu štatu samazināšanās rezultātā. Tāpēc viņš kā bezdarbnieks reģistrējas Valsts Nodarbinātības aģentūrā. Pēc tam viņš izmanto iespējas pārkvalificēties, lai nākotnē atgrieztos darba tirgū, tikai citā profesijā.
Nikolajs Gumiļovs

Dzīvesgājums

Dzimis 1886. gadā. Mācījās ģimnāzijā Carskoje Selo, kur viņa skolotājs bija Inokentijs Aņņenskis. Pirmā publikācija — 1902. gadā. Dzīves laikā daudz ceļoja, tostarp uz Āfriku. 1909. gadā romantiski sarakstījās ar noslēpumainu dzejnieci Čerubīni de Gabriaku, kas izrādījās literāra mistifikācija un noveda pie Gumiļova dueļa ar dzejnieku Maksimiliānu Vološinu.
1910. gadā apprecējās ar Annu Ahmatovu. 1911. gadā Gumiļovs bija viens no grupas "Dzejnieku cehs" (Цех поэтов) dibinātājiem, kuras sastāvā citu starpā darbojās Osips Mandelštams un Māte Marija. 1912. gadā Gumiļovs deklarēja jauna literārā virziena — akmeisma rašanos.
Sākoties Pirmajam pasaules karam, 1914. gada augustā kā brīvprātīgais iestājās armijā. Cīnījās frontē, tostarp Latvijas teritorijā. Tagadējā Vārkavas novada Arendoles muižā 1915. gadā tika izmitināts Viņa Augstības Ķeizariskās Imperatrises Aleksandras Fjodorovnas 5. Aleksandrijas pulka štābs, kurā dienēja Gumiļovs. 2016. gada 13. augustā pie Arendoles pils viņam tika atklāts piemiņas akmens.
1918. gadā izšķīrās no Annas Ahmatovas.
1921. gadā arestēts Taganceva lietas ietvaros, 1921. gada 26. augustā sodīts ar nāvi. Patiesie lietas apstākļi vēl aizvien nav zināmi vēsturniekiem, jo 250 (no 253) lietas sējumiem mūsdienās nav atslepenoti.
Nitroglicerīns

Vēsture

Nitroglicerīnu pirmais ieguva itāļu ķīmiķis Askanio Sobrero 1847. gadā un nosauca par piroglicerīnu tā eksplozivitātes dēļ. Zviedru ķīmiķis Alfrēds Nobels nitroglicerīnu sāka izmantot kā sprāgstvielu, taču tā ražošana un pārvadāšana bija ārkārtīgi bīstama (notika vairāki sprādzieni ar cilvēku upuriem). 1866. gadā Nobels atklāja, ka, piesūcinot ar nitroglicerīnu smalkus inertus materiālus (piemēram, tā saucamo infuzoriju zemi jeb kīzelgūru), eksplozīvās īpašības saglabājas, bet mehāniskā jutība kļūst daudz mazāka. Jaunā sprāgstviela tika nosaukta par dinamītu un, to ražojot, Nobels kļuva bagāts (daļa līdzekļu tika novēlēta Nobela prēmiju izmaksāšanai).

Izmantošana

To plaši lieto sprāgstvielu, īpaši dinamīta, ražošanā. To lieto arī medicīnā atsevišķu sirds problēmu ārstēšanā (nitroglicerīns paplašina asinsvadus). Saindējoties ar nitroglicerīnu, parasti sāp galva. Organismā nitroglicerīns nonāk, uzsūcoties caur ādu (vai gļotādu).
Aļģirds Bandza

Biogrāfija

1985. gadā dalījis pirmo vietu Lietuvas šaha čempionātā Viļņā. Tajā pašā gadā pārstāvējis Lietuvas šaha izlasi PSRS komandu čempionātā, bet 2005. un 2009. gadā Lietuvas klubus Eiropas klubu komandu čempionātos. 1991. gadā FIDE Bandzam piešķīrusi starptautiskā meistara (IM) nosaukumu.
Kopš 1992. gada biežāk piedalījies korespondencšaha turnīros. 2005. gadā ICCF piešķīrusi starptautiskā korespondencšaha meistara nosaukumu.
Strādā par treneri, no 2010. gada vada Lietuvas bērnu un jauniešu centra šaha nodaļu. 2014. gadā bijis Lietuvas laikraksta Respublika šaha nodaļas redaktors.
Piedalījies 2009. gada Latvijas šaha čempionātā atpūtas bāzē "Mežezers" Pļaviņu novadā, kur ieņēmis 10. vietu.
Vaiņodes dirižabļu lidosta

Vaiņodes dirižabļu lidosta jeb Vaiņodes gaisa kuģu osta (vācu: Luftschiffhafen Wainoden) bija Pirmā pasaules kara militārā lidosta, kas funkcionēja Vaiņodē no 1916. gada maija līdz 1917. gada decembrim.
Otrā pasaules kara laikā Vaiņodes lidlauku atjaunoja un Aukstā kara laikā to izmantoja kā vienu no  militārajiem lidlaukiem pie PSRS ziemeļrietumu robežas.

Vēsture

Pēc Kurzemes ieņemšanas un frontes stabilizācijas Daugavas kreisajā krastā Vācijas karaspēka vajadzībām pie dzelzceļa līnijas Liepāja—Romni 1916. gada sākumā uzbūvēja kara lidostu, kas bija pakļauta I. armijas korpusa pavēlniecībai Kēnigsbergā. 
No 1916. gada rudens dirižablis LZ 58 no Vaiņodes lidostas veica izlūklidojumus Rīgas jūras līcī un bombardēja Krievijas hidroplānu lidlauku pie Roņu salas. Dirižablis LZ 75 Rīgas operācijas laikā 1917. gada 7. septembrī bombardēja dzelzceļa līniju Rīga—Pleskava starp Valmieru un Valku. Vācu uzbrukumā Monzunda arhipelāgam (Unternehmen Albion) šis dirižablis 24. septembrī bombardēja krievu lielgabalu pozīcijas Serves pussalas dienvidu galā (мыс Церель, Kap Zerel), 1. oktobrī Salacgrīvas, bet 16. oktobrī Pērnavas ostu.   
Pēc Latvijas brīvības cīņu beigām dirižabļu angārus nojauca un to konstrukcijas izmantoja Rīgas Centrāltirgus paviljonu būvei 1924. gadā. 
Vācijas okupācijas laikā Vaiņodes lidlauku līdz 1943. gadam atjaunoja un to izmantoja Luftwaffe 4. triecieneskadriļa (Sturmgeschwader 4). PSRS okupācijas laikā to izveidoja par vienu no  militārajiem lidlaukiem pie PSRS ziemeļrietumu robežas ar diviem 2,5 km gariem skrejceļiem. Lidlaukā līdz 1992. gadam bāzējās padomju gaisa spēku 54. gvardes iznīcinātāju aviacijas pulks (54 гвардейский истребительный авиационный полк). 1995. – 1997. gadā Vaiņodes lidlauku daļēji demontēja.

Angāri

Dirižabļu novietošanai uzbūvēja divas 240 m garas halles („Walhalla“ un „Walther“). Halles ar dzelzceļa atzariem bija savienotas ar dzelzceļa līniju Liepāja—Romni.
Sintētiskā marihuāna

Latvijas normatīvais regulējums

Latvijā 2013. gada februārī Saeimā atbalstīti grozījumi Ministru kabineta noteikumos par Latvijā kontrolējamajām narkotiskajām vielām, psihotropajām vielām un prekursoriem, ar kuriem būtu jāaizliedz sintētiskās marihuānas izplatība. Latvijā ir aizliegti dibenzopirāni — kanabinols un no tā atvasināti savienojumi, izņemot kanabinolu un kanabidiolu, kas hidrēti gredzenā A, aizvietoti (bet ne obligāti) gredzenā B, to homologi ar dažādu oglekļa atomu skaitu aizvietotājā stāvoklī 3, to cis-, trans- un optiskie izomēri, kā arī to hidroksilgrupas atvasinājumi.
Saspiežamība

Saspiežamības koeficients

Destilētā ūdens saspiežamības koeficients ir aprēķināts kā 0,0000490. Bet tas var mainīties atkarībā no ūdens tīrumā vai tai piemaisītam vielām ,ka ari apkārtējās temperatūras.

Šķidrumu saspiežamību

Raksturo tilpuma saspiešanas koeficients βр , kas izsaka šķidruma V0 tilpuma relatīvo izmaiņu, kas attiecas uz spiediena vienību P un ko nosaka ar formulu:
βр=(-dV/V0)*(1/dP)
Mīnus zīme formulā ir saistīta ar to, ka pozitīvais spiediena pieaugums atbilst negatīvam tilpuma pieaugumam (samazinājumam). βр vienības MKGSS sistēmā — m2/kgs; SI sistēmā — 1/Pa. Bieži βp izsaka cm2/kgs.
Ja pieņemam, ka spiediena pieaugums ir dp=p-p0, un tilpuma izmaiņas ir dV=V-V0, tad:
V = V0*(1 βp*dp)
ρ = ρ0/(1-βp*dp),
kur V un V0 ir tilpumi, un ρ un ρ0 ir attiecīgi blīvums spiedienos p un p0.

Saspiežamības koeficienta

Lielums ir atkarīgs no procesa, kurā viela ir saspiesta. Piemēram, process var būt izotermisks, bet tas var notikt arī mainoties temperatūrai. Attiecīgi dažādiem procesiem tiek ņemti vērā dažādi saspiežamības faktori.

Izotermiskajam procesam

Tiek ieviests izotermisks saspiežamības koeficients, ko nosaka ar šādu formulu:
βT=-1/V*(dV/dp)
Kur indekss T nozīmē, ka daļējais atvasinājums tiek pieņemts nemainīgā temperatūrā.

Adiabātiskajam procesam

Tiek ieviests adiabātiskais saspiežamības koeficients, kas definēts šādi:
βS=-1/V*(dV/dp)
Kur S apzīmē entropiju (adiabātiskais process notiek nemainīgā entropijā).
Saspiežamības koeficienta reciprokumu sauc par elastības modulim, ko apzīmē ar burtu K .Dažreiz saspiežamības faktoru sauc par vienkārši saspiežamību. Saspiežamības vienādojums attiecas uz izotermisko saspiežamību (un netiešo spiedienu) uz šķidruma struktūru.

Adiabātiskā saspiežamība

Vienmēr ir mazāk izotermiska. Patiesā attiecība:
βS=(Cv/Cp)*βT
Cv- siltuma jauda pie nemainīga tilpuma,
Cp- siltuma jauda pie nemainīga spiediena.

Elastības modulis

Vai ar citiem vārdiem — tilpuma elastības modulis ir raksturīgs vielas spējai izturēt visaptverošu saspiešanu. Šī vērtība nosaka attiecību starp ķermeņa tilpuma relatīvo izmaiņu un spiedienu, kas izraisīja šīs izmaiņas. Piemēram, ūdenī elastības modulis ir aptuveni 2000 MPa;
Šis skaitlis rāda, ka, lai samazinātu ūdens daudzumu par 1%, ir jāpiemēro 20 MPa ārējais spiediens. No otras puses, ja ārējais spiediens palielinās par 0,1 MPa, ūdens tilpums samazinās par 1/20 000 daļu.
Starptautiskās vienību sistēmas (SI) masas elastības modulis ir paskals (Pa)

Tilpuma elastības modulis

Formulā pēc kuras var izrēķināt izskatās šādi:
K=-V*(dp/dV) => K= 1/βр
p — spiediens , V — tilpums
Tilpuma elastības modulis ir apgriezti proporcionāls saspiežamības koeficientam.
Rumānijas vēsture

Rumānijas vēsture ir Eiropas vēstures daļa, kas vēstī par notikumiem mūsdienu Rumānijas teritorijā.

Aizvēsture

Eiropā vecākās cilvēku apmetnes ir atrastas tieši Rumānijā. Tiek lēsts, ka tās ir aptuveni 42 000 gadus vecas. Šis laiks tiek minēts arī kā cilvēku ierašanās periods Eiropā.

Dākija

Pirmās rakstiskās liecības par cilvēku apmešanos mūsdienu Rumānijas teritorijā ir atrodamas Hērodota ceturtajā Historiai grāmatā. Tā ir uzrakstīta aptuveni 440. gadā p.m.ē. Hērodots ir aprakstījis, kā gētus sakāva Persijas imperators Dārijs I, cīnoties ar skitiem.
Romieši gētus sauca par dākiem. Dākijā, kur mūsdienās atrodas Rumānija, Moldova un Bulgārijas ziemeļu daļa, dzīvoja arī trāķieši. Romas imperatora Domiciāna valdīšanas laikā 87. gadā dāki pāri Donavai uzbruka Romas provincei Mēzijai. No 101. līdz 106. gadam Romas impērija Trajāna valdīšanas laikā divas reizes sakāva dākus. Romas impērija pakļāva Dākiju un izveidoja provinci - Romas Dākiju.
Lai izmantotu provinces bagātīgās zelta uz sudraba atradnes, romieši kolonijā nometināja kolonistus no visas impērijas un viņu runātā latīņu valoda lika pamatus modernajai rumāņu valodai. 3. gs., neizturot Lielās Tautu staigāšanas spiedienu, ap 271. gadu romieši provinci oficiāli pameta.
Turpmākajos gadsimtos Dākijas teritorijā iebruka goti, huņņi, gepidi, avāri, bulgāri, pečeņegi un kumani.

Viduslaiku kņazistes

Agrīnā ungāru hronika Gesta Hungarorum, piemin, ka 9. gs. beigās pastāvējušas trīs vojevodistes: Gelou, Glad un Menumorut. 943. gadā pieminēts kāds Župans Dimitrie, kas valdījis Dobrudžas apvidū. Viduslaikos mūsdienu Rumānijas teritorijā pastāvēja Moldāvijas, Valahijas un Transilvānijas kņazistes. Transilvānija 11. gadsimtā kļuva par autonomu Ungārijas Karalistes sastāvdaļu. Līdz 1541. gadam visas trīs kņazistes bija  nokļuvušas Osmaņu impērijas vasaļatkarībā.
Sirēnas (mitoloģija)

Sirēnas (sengrieķu: Σειρήν, Seirēn (vienskaitlī), Σειρῆνες, Seirēnes (daudzskaitlī)) sengrieķu mitoloģijā ir būtnes, kas ar dziedāšanu pievilina jūrniekus, lai tie ar saviem kuģiem avarētu un ietu bojā klinšainajos salu, uz kurām mīt sirēnas, krastos.
Sirēnas radījuši Ahelojs un viena no mūzām. No mūzas tās arī mantojušas dievišķo balsi. Pa pusei sievietes, pa pusei — putni. Viņu skaits svārstījies starp 2 un 5. Homērs "Odisejā" min, ka ir divas sirēnas, bet nemin viņu vārdus un izcelsmi. Vēlāka laika rakstnieki minējuši viņu vārdus un skaitu.
2008. gada vasaras olimpiskās spēles (1. diena)

Pirmajā Pekinas olimpisko spēļu dienā, 2008. gada 9. augustā, sacensības norisinājās 17 sporta veidos un tika sadalīti 7 medaļu komplekti.
Sacīkšu sākumu laiki doti pēc Latvijas laika
Fantāzijas Futbola Līga

Fantāzijas Futbola Līga, saīsinājumā FFL, ir, ņemot par pamatu Zviedrijā radītu programmatūru, latviešu valodā izveidota futbola menedžmenta tīmekļa pārlūka datorspēle (browser-based game). 2008. gada septembrī šajā līgā bija 288 virtuālas komandas, no kurām lielāko daļu vada reālas personas. Gandrīz visām komandām ir reālu futbola klubu nosaukumi. FFL pastāv no 2000. gada un astoņu gadu laikā ir bijušas 11 sezonas. Sākotnēji bija divas sezonās vienā gadā, bet pašlaik viena sezona notiek vienā gadā, kura sākas septembrī un beidzas maijā.
Fantāzijas Futbola Līgā var piedalīties ikviens, kam regulāri pieejams internets. Tā ir par velti, lai gan, ja vēlas, to var finansiāli atbalstīt, pretī iegūstot minimālas priekšrocības pār citiem vadītājiem. Tāpat kā citās futbola menedžmenta spēlēs, piemēram, Hattrick, spēlētājiem ir jāizvēlas taktika, ar kādu viņa komanda izies laukumā nākamajā spēlē, notiek aktīva spēlētāju tirgošana starp komandu vadītājiem, kā arī ir pieejamas dažādas citas darbības.
Maskavas dārzs

Maskavas dārzs (pirms kara Latgales dārzs) ir parks Rīgā, kas atrodas Maskavas un Balvu ielu stūrī. Parka platība 6,2 ha. Maskavas dārza teritorijā atrodas Sporta manēža un autotransporta stāvvieta.

Vēsture

1937. gadā Rīgas pilsētas valde apstiprināja Andreja Zeidaka projektu atklātā dārza izveidošanai Latgales (tagad Maskavas) un Balvu ielu stūrī, bijušās dārzniecības teritorijā. Projektētā dārza platība bija 9,5 ha. Projektā bija paredzēti plaši zālāji priekš sauļošanās, bradājamais baseins un rotaļu laukums bērniem. Kalna ielas pusē bija paredzēts liela strūklaka ar ūdens baseinu 16m diametrā. Balvu ielas malā bija iecerēts izveidot koncertlaukumu ar mūzikas estrādi. Projektā bija izmantoti daudzi regulārā dārza kompozīcijas elementi: koku rindu stādījumi, cirpti dzīvžogi, taisni celiņi, bet parka centrālajā daļā - plaši zālāji, kuru malās, īpaši pie celiņu krustojumiem, izvietotas brīvas koku un krūmu grupas. Pirmie celiņi tika izveidoti gar Balvu un Latgales ielām. 1939. gada pavasarī tika iestādīti 92 dažādi lapu koki un 1578 ziedu krūmi. Pirms kara tika ierīkots arī bradājamais baseins.
Līdz 2. pasaules karam dārza projektu pilnībā realizēt nepaspēja. Kara laikā daudzi kociņi iznīka, bet lielais zālājs pārvērtās par nolaistu futbola laukumu. Lai situāciju labotu, laukums tika apstādīts ar koku grupām. 1965. gadā Maskavas dārza teritorijā tika uzbūvēta Sporta manēža (arhit. V.Mellenbergs, E.Ābuls, inž. A.Lisovskis) priekš 3500-5000 skatītājiem, ka arī tika iekārtota autostāvvieta. Apstādījumus ap Sporta manēžu daļēji rekonstruēja, bet manēžas apkārtni labiekārtoja. Tika izmainīts arī dārza ceļu tīkls. Rezultātā izmainījās dārza raksturs, tam kļūstot par apzaļumotu teritoriju sabiedriskās ēkas priekšā.

Apstādījumi

Dārza apstādījumos dominē Holandes liepu stādījumi. No tām veidotas platas alejas un koku rindas. Dārzā aug 33 introducētās un 8 vietējās koku un krūmu sugas. Šeit ir arī retāk sastopamās sugas; tādas, kā lielziedu kokveida hortenzija, Kanādas papele "Robusta", Ķīnas papele, skarainā hortenzija, papīra bērzs u.c. No vietējām sugām dominē āra bērzi, oši, ozoli un gobas. No skujkokiem visvairāk ir asās egles, bet stādītas ir arī Kanādas egles, Lebedūra lapegles u.c. Dekoratīvos krūmus pārstāv plašs sortikents: spožās un daudzziedu klintenes, kailās un rievainās rozes, Bumalda, Vanhuta un sirmā spireja, parastie un matainie ceriņi, Tatārijas sausserži u.c. sugas. Tāpat ir daudz ziemciešu puķu: pārsvarā Zībolda hostas, daudzlapu lupīna, dzeltenā dienziede, īrisi, milzu pīpenes, sarkanie flokši, kurpītes, austrumu doronika, zeltslotiņa "Nana" u.c.
Bārdaino grifu apakšdzimta

Kopīgās īpašības

Visas bārdaino grifu apakšdzimtas sugas ir Vecās pasaules sugas un to izplatības areāli nav lieli. Tās kopumā ir mazākas augumā nekā pārējie grifi un tām ir īpatnēji barošanās, vokalizācijas un ligzdošanas ieradumi. Ārēji ļoti līdzīgi ir palmu grifi un baltie grifi. Kopumā visas četras apakšdzimtas sugas gan ģenētiski, gan morfoloģiski ir ļoti atšķirīgas, bet tās savstarpēji ir daudz līdzīgākas nekā ar pārējām vanagu dzimtas sugām. To kopīgā ģenētika ir apmēram 87%.
Divi (filma)

Sižets

Sergejs, topošais mūziķis, nejauši satiek kurlmēmu meiteni Natašu un iemīlas viņā. Viņam ir stipri jāizmainās, lai sagatavotos jaunām attiecībām ar savādākiem un ļoti ievainojamiem ļaudīm. Nataša ir kā ārzemniece vai citplanētiete, ar kuru Sergejam jāmeklē pilnīgi jauna sarunvaloda. Nataša centīgi mēģina izprast viņa mūzikas pasauli. Problēma ir tajā, ka Nataša dzirdi zaudēja kara laikā, un skaņas viņai saistās ar bailēm un sāpēm. Pat simfoniskās mūzikas koncerts viņai ir kā mocības.
Kokneses pagasts

Hidrogrāfija

Upes: Bebrupe, Daugava, Galdupe, Lantupīte, Paskule, Pelve, Pērse, Recija.
Ūdenstilpes: Lobes ezers, Rīteru karjers.

Vēsture

Dibināts pēc muižu pagastu likvidēšanas sakarā ar 1866. gada pagastu pašvaldību likuma pieņemšanu.
Pēc 1920. gada agrārās reformas Kokneses muiža ar Reiņu, Sofijas, Meža un Līdaces pusmuižām sadalīta 308 vienībās 3775,8 ha kopplatībā, Kokneses mācītājmuiža 27 vienībās, Radalkas muiža 8 vienībās, Pastamuiža 33 vienībās, Bilstiņu muiža ar Veidumuižu 64 vienībās, Atradzes muiža ar Jesku pusmuižu 18 vienībās. Bilstiņu muižas centrā nodibināja Latvijas Universitātes mācībspēku vasaras koloniju. 
1935. gadā Kokneses pagasta platība bija 160,7 km². 1945. gadā pagastā izveidoja Bilstiņu, Kokneses, Pērses un Ratnicēnu ciema padomes, bet pagastu 1949. gadā likvidēja. 1954. gadā Kokneses ciemam pievienoja Bilstiņu ciemu. 1958. gadā Koknesei piešķīra strādnieku ciemata statusu un Kokneses ciemu pievienoja tai kā lauku teritoriju. 1962. gadā Kokneses lauku teritorijai pievienoja daļu Ratnicēnu ciema. 1990. gadā Koknese zaudēja pilsētciemata statusu un kopā ar lauku teritoriju tika reorganizēti par pagastu. 2009. gadā, apvienojot Kokneses pagastu ar Bebru un Iršu pagastiem, izveidoja Kokneses novadu.

Apdzīvotās vietas

Atradze, Auliciems, Bilstiņi, Birznieki, Bormaņi, Kalnakrogs, Kaplava, Koknese, Lipši, Ratnicēni, Reiņi, Spriņģi, Upeslīči, Urgas, Ūsiņi, Viskāļi.
Edgars Vardanjans

Karjera

Ar futbolu sācis nodarboties 2001. gadā pie trenera Viktora Vicehovska "Skonto/Metāls" (vēlāk FK Multibanka) rindās. 2010. gadā pievienojās Metta/LU. 2011. gadā saņēma balvu kā 1. līgas labākais futbolists. 2014. gadā tika atzīts par FS Metta/LU gada labāko spēlētāju. Pirms 2017. gada sezonas pārgāja uz FK Spartaks Jūrmala.
Spēlējis dažādu vecumu Latvijas jauniešu izlasēs. Latvijas nacionālajā izlasē debitēja 2017. gada 9. jūnijā FIFA Pasaules kausa kvalifikācijas spēlē pret Portugāli, nākot uz maiņu spēles 72. minūtē.